- LÚKKAA
- <
- 23
- >

23
Yéesu ɓayussa ga fíkíi Pílaat
(Mëccëe 27: 1-2,11-14; Marka 15: 1-5; Saŋ 18: 28-38)
1 Waa ennda ɗa, ɓu-paanaa ɓéeɓɓa kolukussa, ɓayussa Yéesu ga Pílaat. 2 Daama, ɓa ennda ga kipokiꞌti woꞌeencaa an:
- Ɗí laak ɓii yii, yii hícísoh kúlkii: ya hoonohi ɓuwii kifay buuꞌ Sesaaꞌ lempu, ee ya woꞌ an ya en Kiristaa, buuꞌ.
3 Pílaat meekissa Yéesu an:
- Fu yërí en buurii yaawúuꞌciine?
Yéesu taassari an:
- Fu woꞌinka.
4 Pílaat woꞌꞌa sarahohcaa ɓiyaakɓaa na mbooloomaa an:
- Mi hottii iñaa ɓii yii tum bi cal buuꞌ tík yah gari.
5 Wayee ɓa wëñnja kiyëgís ga woꞌeenaagaɓa an:
- Ya yii yëngël ɓu-dëkii na iñcii ya en na kijëgírohɗa ga ɗuuƴ kúlkii Yúudée. Ya dalohnee gohaa Gëlílée, ya hayin bi dii.
Yéesu ɓayussa ga fíkíi Eroot
6 Daa Pílaat kelohee woꞌeencaama, ya meekisohha an:
- Ɓii yii dëk Gëlíléene?
7 Ee waa ya ínohha an Yéesu meyoh gohaa Eroot en buuꞌ gaɗa, ya ebilohha kiɓay Yéesu ga Eroot, lak Eroot yaa ga Yéerúsaleem ga bescaama. 8 Daa Eroot hotee Yéesu, ya safaꞌta lool; ndaga ya waareera kihot Yéesu kimëeñíꞌ ndaga iñcaa ya kelohee ɓuwaa woꞌee ga Yéesuɗa, ee ya waareera kihot Yéesu tum kíntaan. 9 Ya meekissari yen ciyewin, wayee Yéesu taassiiri. 10 Sarahohcaa ɓiyaakɓaa na jëgíroh-waascaa ensee daama, ɓaa pokiꞌ Yéesu kiwoꞌ ga daa ɓa wëñ kimín. 11 Eroot na soldaaꞌcaagari tíkussii Yéesu ɓoꞌ, ee ɓaa ñaawalsohhi, lëehíꞌta Eroot nakohha kiꞌek Yéesu kúltí fimóríꞌ, ya ebilohha kiɓoyukidoh Yéesu ga Pílaat. 12 Eroot na Pílaat ga daa ɓa sagoheeɗa tóoh, enussa ɓifiiliimun bëríi.
Yéesu attiꞌussa kikaan
(Mëccëe 27: 15-30; Marka 15: 6-19; Saŋ 18: 39–19: 16)
13 Pílaat hídírohha sarahohcaa ɓiyaakɓaa, na ɓuwaa kuliyuk ga yaawúuꞌcaaɗa, na iñaa en yaawúuꞌ tóoh, 14 ya woꞌꞌaɓa an:
- Ɗú ɓërí haydoh ɓii yii garoo, ɗú woꞌ an ya en na kihícisoh kúlkii. Mi meekisinndi ga fíkíirúu ee mi hottii gari yen yíinoo ga iñcii ɗú yammbiɗa. 15 Ee Eroot ɓan hottii dara gari, ndaga ya íkinnduuri. Kon ɓii yii tummbii yen yíinoo yaa cal ya tíku kikaan. 16 Mi hay kitëmóhíꞌ faanci, mi íissi ya ƴee. [ 17 ]*23: 17 «Ga feetaa Paak en ɓéeɓ, Pílaat jomeeɓa kiméyíꞌ ɓoꞌ yíinoo ga ɓuwaa abu ga kasuɗa.» Woꞌeencii ciima laakoo ga Këyítcaa ɗeɓ kiɗeɓɗa. 18 Wayee ɓuwaa ɓéeɓɓa bokussa kifiip an:
- Apaa ɓuum yuma, ee fu lëgísiꞌtíi Barabaas!
19 Barabaas tëcsee ga kasu ndaga ya bokee ga heñaa na nguuraa Room laakee ga teeraaɗa ee ya apee ɓoꞌ. 20 Pílaat ɓaatta kiwoꞌis na ɓuwaa ndaga ya waaree kiꞌíis Yéesu. 21 Wayee ɓaa fiip didóolíꞌ an:
- Daayaari ga kuraa! Daayaari ga kuraa!
22 Pílaat woꞌissa naɓa kotaa kukaahaykaa an:
- Ɓii yii tum ya yibóníꞌ? Mi hottii dara gari iñaa tahan kumuunci hín ga. Kon mi hay kitëmóhíꞌ faanci, mi íissi ya ƴee!
23 Wayee ɓa súɓpa ga rek, ɓa ɓaa fiip ga daa ɓa wëñ kimín an Yéesu daaƴsat ga kuraa. Tifiiptaa ɓuwaa wëñnja dooli: 24 Pílaat dalla kiwoꞌ an ya hayɓa kitumiꞌ iñaa ɓa meekisohɗa. 25 Ya méyíꞌtaɓa ɓaa ɓa meekisohee ee tëcsee ga kasu ndaga kiheñoh nguuraa Room na kiꞌap ɓoꞌɗa. Lëehíꞌta, ya tíkka Yéesu ga yahɓa, ɓa tum gari iñaa ɓa waaꞌ.
Yéesu daayussa ga kuraanaa
(Mëccëe 27: 32-44; Marka 15: 21-32; Saŋ 19: 17-27)
26 Ga daa ɓa enee na kiɓay Yéesuɗa, ɓa hídohha na ɓoꞌ yiƴaal yaa meyoh yooncaa, teeku Simoŋ ee dëk Síreen. Ɓa ammbari, ɓa tíkkari kuraanaa, ya taam ga fenoo Yéesu.
27 Mbooloo wiyaak ga ɓu-dëkaa taabussa ga fenoo Yéesu, na ɓan ɓiɓeti ɓaa ensee ga kilooyoh, ɓaa fiipoh ndaga Yéesu. 28 Yéesu mëeñsukka gaɓa woꞌꞌaɓa an:
- Ɗú, ɓeticii ɓu-Yéerúsaleem, kaa kodukattoo! Kodukat haffúu na towutiigarúu! 29 Ndaga bes waa hay, waa ɓuwii woꞌan an: «Ɓeticii mínsoo kilaak kowu na ɓii mosoo kiꞌen na look ee mosoo kiɓëpíꞌɗa déy, yewinuunun múuꞌ!». 30 Leꞌ bëríinaa, ɓuwii hay kiwoꞌ jaŋjaŋcaa an: «Ɓúrat ga ɗookkíi!» ɓa woꞌ tëgëlcaa an: «Úubattíi!» 31 Kon, en lak kedik kiꞌiilii kërí tumu aneenaa, haa kisúwíꞌkaa ƴah na kitumu?
32 Ɓa ɓaydoheera tumoh-kofeel ɓanak ɓaa jomee kidaayu ga kuraa fodaa Yéesu. 33 Ga waa ɓa leꞌꞌa bi ga ɗekataa teeku «Loon-hafɗa†23: 33 Loon-hafɗa wërí lëegísoh ga kiGerek woꞌeenaa «Golgotaa» ga kiꞌArameyee. », ɓa daaƴca Yéesu ga kuraa daama, ɓa daaƴca ɓan tumoh-kofeelcaa ɓanakɓaa, yaa en ɓéeɓ ga kuraa; yii hanohha Yéesu yah-ñaam, yíinoo hanohhari yah-seŋ. 34 Yéesu woꞌꞌa an:
- Buba, bayalaaɓa ga ndaga ɓa ínohoo iñii ɓa tumɗa.
Ɓa yípohha tudooꞌ kiwaroh kúltícaa Yéesu. 35 Mbooloomaa tuukka waa malak. Ɓuwaa kuliyuk ga yaawúuꞌcaaɗa ɓaa ñaawalsoh Yéesu an:
- Ya músalin ɓiɓoꞌ, kon ya músalat hafci en lakanaa yërí en Músalkaatii, yii Kooh tanɗanaa!
36 Soldaaꞌcaa ɓan ɓaa ñaawalsohhi; ɓa deeƴca gari, ɓa eꞌtari biiñ wipiriikiꞌ, 37 ɓa woꞌꞌari an:
- En lak fu yërí en buurii yaawúuꞌciinaa, somaa haffu!
38 Laakka ɓan iñaa bídu ga kuraanaa, tíimmba hafaa Yéesu an: «Ɓii yii yërí en buurii yaawúuꞌcii.»
39 Yíinoo ga tumoh-kofeelcaa daayu ga kuraanaaɗa, yaa ɓas Yéesu, yaa woꞌꞌi an:
- Hanaa enndii fu en Kiristaanii? Somaa haffu, fu sommbíi ɓan!
40 Wayee yíinooyaa, yaa ñaꞌti, yaa woꞌꞌi an:
- Hanaa fu niikkii Kooh, fu yii fu tíku kikaankii ya tíkuɗa? 41 Kikaankii ɗu tíkuɗa kooꞌ ga waas, ndaga ɗu fayu iñcaa cibóníꞌcaa ɗu tumeeɗa, wayee ya, ya tummbii dara iñaa bonin. 42 Lëehíꞌta ya woꞌꞌa Yéesu an:
- Yéesu, leenaa níindísukaaroo, bëríinaa fu hayan ga nguuriigaraanaa.
43 Yéesu taassari an:
- Mi woꞌꞌaaka ee kayoh: wati fu ƴah kiꞌen naroo ga aljana.
Kaanaa Yéesu
(Mëccëe 27: 45-56; Marka 15: 33-41; Saŋ 19: 28-30)
44-45 Ga ɓak mídí, nohaa ɗaakukka, ñúus wiyaak laakka ga ɗuuƴ kúlkaa ɓéeɓ, abohha ga wahtaama bi ga wahtu kigoonaluk. Rídóonaa ɗaak ɗekataa wiselaꞌíꞌwaa ga Kaanfaa Koohɗa, ɗaꞌta ga leꞌnaa. 46 Yéesu fiippa didóolíꞌ an:
- Buba, mi yii tík fítiigoo ga yahfu.
Daa Yéesu woꞌee woꞌeencaama, ya lëehɗukka. 47 Soldaaraa yiyaakyaa kuliyuki ga heñɗa hotta iñcaa heweeɗa, yaa kañ Kooh an:
- Wóorin an ɓii yii enee ɓoꞌ yijúwíꞌ.
48 Ɓéeɓ ɓuwaa hayee ga mbooloo wiyaak kilaaƴ ga iñaa heweeɗa, ga waa ɓa hotta iñaa laakɗa, keeñɓa leehha ga, ɓa ɓaa típ keeñcaa, ɓa ɓaa ɓoyuk kaanɓa. 49 Fiiliimuncaa Yéesu, na ɓeticaa meyohee nari gohaa Gëlílée bi daamaɗa, ceelussa palah, ɓaa malak ga iñaa hewɗa.
Yéesu ɓayussa loycaa
(Mëccëe 27: 57-61; Marka 15: 42-47; Saŋ 19: 38-42)
50-51 Laakeera daama ɓaa teeku Yoseef, ya dëkee Arímatee, teeru yaawúuꞌ. Ɓaa yaama enee ɓoꞌ yijófíꞌ, ɓoꞌ yijúwíꞌ ee ya abeera yaakaaꞌ lool ga kihaykaa Nguuraa Kooh. Ya bokee ga paanaa attiꞌohcaa wiyaakwaa, wayee ya júwohéeríi na attiꞌohcaa ga iñcaa ɓa abee kitum na iñcaa ɓa tumeeɗa. 52 Ya kaꞌta ga Pílaat, ya meekissari faraaffaa Yéesu. 53 Fodaama, ya yóoskíꞌta faraaffaa ga kuraanaa, ya múullafa ga píis fodii mëlíkaan, lëehíꞌta ya faanndafa ga noŋ-loyaa yotu ga atoh wiyaak, daa ken mossii ga kifaanu. 54 Iñaama enee ga besaa waayukaa feetaa, lak Sabat waa ƴah kidal.
55 Ɓeticaa daansee kitaam na Yéesu, iñaa aboh ga gohaa Gëlílée bi daamaɗa, taabukussa Yoseef; ɓa malakka loyaa, na daa faraaffaa Yéesu faanu gaɗa. 56 Lëehíꞌta ɓa sooffa kihëwíꞌnee cúuraaycaa na laꞌkoleñcaa tumsan ga faraaffaa Yéesuɗa.
Ga ɗuuƴ besaa Sabat, ɓa íikarukka fodaa daa Móyíis nakohkaɗa.

- LÚKKAA
- <
- 23
- >

*23:17 23: 17 «Ga feetaa Paak en ɓéeɓ, Pílaat jomeeɓa kiméyíꞌ ɓoꞌ yíinoo ga ɓuwaa abu ga kasuɗa.» Woꞌeencii ciima laakoo ga Këyítcaa ɗeɓ kiɗeɓɗa.

†23:33 23: 33 Loon-hafɗa wërí lëegísoh ga kiGerek woꞌeenaa «Golgotaa» ga kiꞌArameyee.

© 2012 WBT